|  |
| --- |
| **IPA 2014 – „Podrška zaštiti od poplava i upravljanju vodama“** |

Delegacija Evropske unije je nakon katastrofalnih poplava 2014. godine zatražila od Bosne i Hercegovine da izradi Akcioni plan za zaštitu od poplava i upravljanje rijekama u BiH, koji će stvoriti okvir u kojem će pitanja zaštite od poplava i upravljanja vodama biti tretirana na harmoniziran i koordiniran način, kako u BiH tako i na regionalnom nivou.

Vijeće ministara Bosne i Hercegovine je, na 119. sjednici, održanoj 21. januara 2015. godine, razmotrilo i usvojilo Akcioni plan za zaštitu od poplava i upravljanje rijekama u BiH 2014-2017. Akcioni plan definirao je 6 ključnih mjera, odnosno 22 podmjere, koje je potrebno provesti do 2017. godine u sektoru voda u BiH. Evropska komisija je nakon usvajanja Akcionog plana odobrila sredstva za realizaciju projekta: „Podrška zaštiti od poplava i upravljanju rijekama“.

**Vrijednost Projekta:** 25.000.000 EUR (15.000.000 EUR nacionalna komponenta i 10.000.000 EUR regionalna komponenta BiH - Srbija)

**Opći cilj:** Podrška razvoju integriranog upravljanja rizikom od poplava u BiH u skladu sa Direktivom o upravljanju poplavama.

**Specifični cilj:** Podrška implementaciji Akcionog plana za zaštitu od poplava i upravljanje rijekama u BiH (2014-2017) i povećanje kapaciteta ključnih korisnika u BiH za upravljanje rizikom od poplava u cilju prevencije, zaštite i spremnosti na odgovor u slučaju potencijalnog rizika.

**Komponenata 1**: Hidrološki prognozni sistem za rijeku Savu u BiH (Faza 1: rijeka Bosna)

Kroz ovu komponentu planirano je obezbijediti, instalirati i pustiti u rad opremu neophodnu za jedinstven sistem hidroloških predviđanja za sliv rijeke Bosne i podsliv rijeke Ukrina, Tinja i Brka.

Sredstvima IPA 2014, u iznosu od 2.000.000 EUR bit će finansirana nabavka: programskih paketa za prikupljanje, obradu i upravljanje meteorološkim i hidrološkim podacima, hidrološki i hidraulički modeli za sliv rijeke Bosne, odgovarajuća IT oprema i serveri za podršku, automatske hidrološke stanice, padavinske i meteorološke stanice, stanice za mjerenje nivoa podzemnih voda i oprema za terenski rad. Tehnička specifikacija opreme koja će biti predmet nabavke je usaglašena i raspisan je tender.

**Komponenta 2:** Rekonstrukcija objekata za zaštitu od poplava u slivu rijeke Save

Sredstva u iznosu od 13.000.000 EUR iz nacionalne komponente IPA 2014 i 10.000.000 EUR iz regionalne komponente IPA 2014 predviđena su za investicione radove, odnosno za sanaciju, rekonstrukciju i izgradnju objekata za zaštitu od voda na 22 različite lokacije u BiH.

Realizacija navedenih aktivnosti je u toku, uz uključenost svih nadležnih institucija kao i lokalnih zajednica na čijem teritoriju će biti izvedeni radovi na objektima za zaštitu od voda.